b"\n_START_ARTICLE_\nErwin Glonnegger\n_START_SECTION_\nBiografia\n_START_PARAGRAPH_\nGlonnegger va treballar inicialment com a llibreter a Aulendorf, abans de ser cridat a files el 1943. Despr\xc3\xa9s de la guerra, va estar durant dos anys presoner de les forces estatunidenques. El 1949, Glonnegger va entrar a treballar a l'empresa editora Ravensburger Verlag i hi va romandre 36 anys fins a la seva marxa el 1985. Els primers anys hi treball\xc3\xa0 com a representant dels seus llibres educatius; viatjant per Alemanya, va veure molts vells jocs de Ravensburger sense vendre a les golfes de les botigues. Els va comprar i els va utilitzar per iniciar la gran col\xc2\xb7lecci\xc3\xb3 de jocs de Ravensburger; aix\xc3\xad, entre 1959 i 1969 va elaborar un arxiu on es documentava quasi per primera vegada la hist\xc3\xb2ria dels jocs de taula. En aquella \xc3\xa8poca, va ser traslladat al departament de jocs de l'empresa, que es va convertir en la seva responsabilitat total el 1959; ara estava a c\xc3\xa0rrec de la l\xc3\xadnia completa de jocs de Ravensburger; fins i tot l\xe2\x80\x99aparici\xc3\xb3 dels primers trencaclosques d\xe2\x80\x99aquesta empresa recau el 1964 sota la seva iniciativa._NEWLINE_Glonnegger va recon\xc3\xa8ixer la tend\xc3\xa8ncia cap a la internacionalitzaci\xc3\xb3 del mercat de jocs i va entrar en contacte amb nombrosos autors, les idees dels quals va implementar d'acord amb ells. A Revensburger va dirigir la producci\xc3\xb3 de diversos jocs, entre els quals destaquen Memory, Malefiz (de Werner Sch\xc3\xb6ppner, m\xc3\xa9s conegut als Pa\xc3\xafsos Catalans com Barricada), molts jocs d\xca\xbcAlex Randolph i molts jocs de Max Kobbert, autor de la s\xc3\xa8rie Labyrinth. Fou precisament en Glonnegger l'encarregat de l'edici\xc3\xb3 del primer Spiel des Jahres, Hase und Igel (La llebre i la tortuga, literalment \xc2\xabLa llebre i l'eri\xc3\xa7\xc3\xb3\xc2\xbb) d'en David Parlett. En la seva tasca com a editor va canviar de manera definitiva la manera en qu\xc3\xa8 s'enfocava la producci\xc3\xb3 de jocs contemporanis. Glonnegger va saber recon\xc3\xa8ixer que podria haver-hi una r\xc3\xa0pida internacionalitzaci\xc3\xb3 del mercat dels jocs, i va entrar en contacte amb nombrosos autors, amb els quals va treballar per introduir noves idees en els jocs. Va ser la primera persona en la ind\xc3\xbastria del joc de taula que va saber veure que un joc \xc3\xa9s una obra de creaci\xc3\xb3 i que, per tant, el paper dels autors hi \xc3\xa9s fonamental i irreempla\xc3\xa7able; fins llavors, l\xca\xbcautor era una pe\xc3\xa7a m\xc3\xa9s en una producci\xc3\xb3 de car\xc3\xa0cter industrial._NEWLINE_A banda de la seva tasca d'editor, Erwin Glonnegger tamb\xc3\xa9 es va dedicar a estudiar els jocs i la seva hist\xc3\xb2ria. En aquest camp va escriure diversos llibres, entre els quals destaca especialment Das Spiele-Buch (\xc2\xabEl llibre dels jocs\xc2\xbb), publicat per primera vegada el 1988 i del qual ja se n'han fet diverses edicions. Amb un disseny de Johann R\xc3\xbcttinger (que li va fer guanyar el premi al llibre m\xc3\xa9s bell d\xca\xbcAlemanya), Das Spiele-Buch \xc3\xa9s un llibre de refer\xc3\xa8ncia sobre els jocs de taula, des dels de l\xca\xbcantiguitat fins als m\xc3\xa9s recents i \xc3\xa9s la primera vegada en una publicaci\xc3\xb3 que els jocs s\xc3\xb3n identificats amb el nom de l\xca\xbcautor.\n_START_SECTION_\nPremis i honors\n_START_PARAGRAPH_\nEl 1985 li fou atorgada la Bundesverdienstkreuz (\xc2\xabCreu federal del m\xc3\xa8rit\xc2\xbb, un dels m\xc3\xa9s alts guardons alemanys) pel seu comprom\xc3\xads amb el p\xc3\xbablic pel que fa a la divulgaci\xc3\xb3 dels jocs moderns. El 2013 li fou concedit el premi especial Dau Barcelona a una vida dedicada al m\xc3\xb3n dels jocs."